钦定古今图书集成/明伦汇编/闺媛典/第040卷 > 楚成郑瞀
## 钦定古今图书集成/明伦汇编/闺媛典/第040卷 > 楚成郑瞀

按刘向《列女传》：郑瞀者，郑女之嬴媵，楚成王之夫人
也。初，成王登台临后宫，宫人皆倾观，子瞀直入不顾，
徐步不变。王曰：“行者顾”，子瞀不顾？王曰：“顾，吾以女为
夫人。”子瞀复不顾？王曰：“顾，吾又与女千金，而封若父
兄。”子瞀遂不顾。于是王下台而问曰：“夫人重位也，封
爵，厚禄也。一顾可以得之，可得而遂不顾，何也？”子瞀
曰：“妾闻妇人以端正和颜为容，今者大王在台上而
妾顾，则是失仪节也。不顾，告以夫人之尊，示以封爵
之重而后顾，则是妾贪贵乐利，以忘义理也。苟忘义
理，何以事王？”王曰：“善。”遂立以为夫人。处期年，王将立
公子商臣以为太子。王问之于令尹子上，子上曰：“君
之齿末也，而又多宠子，既置而黜之，必为乱矣。且其
人蜂目而豺声，忍人也，不可立也。”王退而问于夫人
子瞀曰：“令尹之言，信可从也。”王不听，遂立之。其后商
臣以子上救蔡之事，谮子上而杀之。子瞀谓其保曰：
“吾闻妇人之事，在于馈食之间而已。虽然，心之所见，
吾不能藏。夫昔者子上言太子之不可立也，太子怨
之，谮而杀之。王不明”察，遂辜无罪。是白黑颠倒，上下
错谬也。王多宠子，皆欲得国，太子贪忍，恐失其所，王
又不明，无以照之，嫡庶分争，祸必兴焉。后王又欲立
公子职。职，商臣庶弟也。子瞀退而与其保言曰：“吾闻
信不见疑，今者王必将以职易太子，吾惧祸乱之作
也，而言之于王，王不应其以太子为非，吾子疑吾谮
之者乎？夫见疑而生，众人孰知其不然？与其无义而
生，不如死以明之。且王闻吾死，必寤太子之不可释
也。”遂自杀。保母以其言通于王。是时太子知王之欲
废之也，遂兴师作乱，围王宫。王请食熊蹯而死，不可
得也，遂自经。君子曰：“非至仁孰能以身试？《诗》曰：‘舍命
不渝’。此之谓也。”